-Dabartiniai perkrovimo pajėgumai yra visiškai nepakankami ir nepritaikyti dideliam krovinių kiekiui perkrauti. Be to, perkrovimo operacija užima daug laiko, o jai atlikti būtina speciali įranga. Tokios įrangos perkrovimo punktuose gali nepakakti arba jos pajėgumas neatitinka staigiai padidėjusio poreikio.

Dabartinių perkrovimo pajėgumų (be kita ko, pajėgumų, kurių atsiranda keičiant geležinkelio vagonų ratus ar vežimėlius) tikrai nepakanka, be to, jie nepritaikyti dideliam krovinių kiekiui perkrauti. Perkrovimo operacijos trunka ilgai, joms reikia specialios įrangos, kurios perkrovimo punktuose nepakanka. Gerokai paspartinti perkrovimą gali mobilieji grūdų krautuvai, tačiau tokios įrangos gamyba ES yra ribota. Todėl reikėtų apsvarstyti galimybę perkelti turimą įrangą į ES ir Ukrainos pasienio terminalus, pavyzdžiui, sudarant laikinas nuomos sutartis.

Siekdama suderinti riedmenų, baržų ir (arba) priekrančių laivų bei kitų atitinkamų transporto priemonių ir įrangos paklausą ir pasiūlą, Komisija sukurs ryšių užmezgimo platformą. Transporto paslaugų paklausą prognozuoti Ukrainoje geriausiai gali ministerijos, muitinės ir Ukrainos neseniai įsteigta Žemės ūkio logistikos koordinavimo taryba, taip pat Ukrainos suinteresuotieji subjektai. Europos Sąjungoje tos platformos veikloje galės dalyvauti atitinkami sektoriaus suinteresuotieji subjektai (pavyzdžiui, transporto bendrovės, perkrovimo paslaugų teikėjai, už krovinių vežimo geležinkeliais koridorius atsakingi subjektai, uostai). Be to, kiekvienos valstybės narės bus paprašyta paskirti specialų už solidarumo koridorius atsakingą kontaktinį punktą (vieno langelio principu veikiantį centrą), kuriam bus pavesta palaikyti ryšius su savo šalies logistikos grandinės dalyviais ir užtikrinti spartų visų logistinių problemų, susijusių su atitinkamų institucijų kuruojamais klausimais, sprendimą. Kad užtikrintų gerokai efektyvesnį transporto operacijų organizavimą, Komisija vadovaus platformos sukūrimui ir tarpininkaus įvairiems dalyviams. ES patariamoji misija Ukrainoje (EUAM Ukraine) toliau konsultuos Ukrainos valdžios institucijas.

Taip pat reikėtų apsvarstyti kitas galimybes, pavyzdžiui, kelių transportą. Tam reikės panaikinti kai kuriuos dabartinius apribojimus, susijusius su tranzito leidimais, vairuotojo tachografo kortelėmis, vairuotojo pažymėjimais, profesinės kompetencijos pažymėjimais ar kitomis taisyklėmis, dėl kurių kyla sunkumų Europos Sąjungoje naudoti Ukrainos sunkvežimius, o Ukrainos vairuotojams – vykdyti profesinę veiklą. Siekiant sudaryti palankesnes sąlygas naudoti ES sunkvežimius Ukrainoje, taip pat reikėtų apsvarstyti galimybę supaprastinti tam tikras procedūras, taip pat suteikti garantijų. 2022 m. balandžio 6 d. Komisija priėmė rekomendaciją Tarybai pradėti derybas dėl kelių transporto susitarimo su Ukraina, kuris pasibaigus pradiniam jo galiojimo laikotarpiui galėtų būti taikomas tol, kol Rusijos karinės agresijos prieš Ukrainą poveikis transporto infrastruktūrai ir operacijoms išliks didelis. Rekomendacija siekiama Ukrainos ir ES vežėjams suteikti tam tikras prieigos teises, susijusias su tranzitu ir dvišalėmis operacijomis tarp atitinkamų teritorijų.

Veiksmai (4) Komisija ragina pirmenybę teikti Ukrainos žemės ūkio produktų eksporto siuntų gabenimui krovinių vežimo koridoriais, turinčiais geriausius prieinamus pajėgumus. Siekiant nustatyti, kuriuose koridoriuose turima tokių pajėgumų, reikėtų reguliariai naudotis 2 veiksme numatyta ryšių užmezgimo platforma. (5) Komisija ragina infrastruktūros valdytojus paskirti būtinas traukinio linijas, jungiančias perkrovimo centrus ir ES uostus. (6) Komisija, pasitelkdama ryšių užmezgimo platformą, bendradarbiaus su valstybėmis narėmis ir sektoriaus atstovais, kad nustatytų pagrindinius perkrovimo / vėžės keitimo centrus prie ES ir Ukrainos sienų ir už jų ribų. Taip bus galima atrasti būdą optimizuoti kasdien perkrautinus kiekius (piltinius krovinius ir konteinerius). (7) Komisija ragina rinkos dalyvius skubiai imtis mobiliųjų grūdų krautuvų gamybos ir (arba) paskolinti ir (arba) parduoti tokią įrangą atitinkamiems perkrovimo centrams. Komisija padės nustatyti turimas atsargas ir suinteresuotosioms institucijoms ir įmonėms per ryšių užmezgimo platformą susisiekti su tokios įrangos gamintojais. (8) Naudodamasi ryšių užmezgimo platforma Komisija paskelbs ES uostams skirtą kvietimą, kad nustatytų, į kuriuos uostus būtų galima vežti krovinius geležinkeliais ir keliais, ir įvertintų galimybes užtikrinti, kad šių krovinių gabenimui uostuose būtų teikiama pirmenybė. (9) Komisija toliau tirs, ar reikėtų papildomų garantijų, ir apsvarstys galimybę bendradarbiauti su ES valstybių narių nacionalinėmis eksporto kreditų agentūromis, tarptautinėmis finansų įstaigomis (pavyzdžiui, Pasaulio banku, EIB, ERPB) ir kitais finansavimo teikėjais, kad būtų nustatytos papildomos garantijos krovinių vežimo geležinkeliais ir vidaus vandenų transporto įmonėms ir vagonų bei sunkvežimių savininkams remti. (10) Komisija sieks skubiai sudaryti kelių transporto susitarimą su Ukraina, kai tik Taryba suteiks įgaliojimus. (11) Komisija stebės pažangą vairuotojų tachografo kortelių išdavimo srityje ir gali pateikti papildomų rekomendacijų, kurios bus paskelbtos internete. Šioje veikloje svarbų vaidmenį atliks nacionalinių transporto kontaktinių punktų tinklas. Komisija taip pat ketina priimti pasiūlymą dėl teisėkūros procedūra priimamo reglamento, kuriuo, atsižvelgiant į Rusijos invaziją į Ukrainą, nustatomos konkrečios laikinosios priemonės, susijusios su vairuotojo dokumentais.

3.3Muitinės operacijos ir kiti patikrinimai

Nors mūsų siekis yra palengvinti logistiką, muitinės procedūros turi būti taikomos visoms siuntoms, o dėl ilgai trunkančių procedūrų muitinis įforminimas gali užtrukti iki kelių dienų. Todėl būtina skubiai nustatyti, kurios muitinės procedūros nėra pačios būtiniausios ir galėtų būti supaprastintos. Be to, reikia įvertinti, kuriais atvejais reikėtų papildomų pajėgumų.

Pagal ES teisės aktus nėra reikalaujama atlikti veterinarinio ar fitosanitarinio sertifikavimo, kai grūdai importuojami arba kai per ES teritoriją vežami tranzitu. Pagal nacionalinę kontrolės programą valstybės narės gali imti mėginius, kad patikrintų, ar laikomasi ES reikalavimų. Tai gali būti ir importuojamų produktų, ir nacionalinei rinkai jau pateiktų produktų mėginiai. Tačiau ši kontrolė turi būti pagrįsta rizika, proporcinga ir nediskriminacinė. Deja, šiuo metu tokie patikrinimai gali trukti iki kelių dienų ir įvairiuose sienos perėjimo punktuose bei valstybėse narėse gali skirtis. Dėl vėlavimo ne tik mažėja krovinių pristatymo sparta, bet ir atsiranda papildomų išlaidų prekiautojams ir vežėjams.

Be to, ne visuose sienos perėjimo punktuose dirba tiek darbuotojų, kiek jų reikėtų atvažiuojantiems vagonams tikrinti visą parą 7 dienas per savaitę. Procedūros gerokai paspartėtų, jei būtų padidinti kontrolės ir tikrinimo procedūroms atlikti būtini pajėgumai, tos procedūros būtų taikomos proporcingiau arba, geriau susipažinus su taikytinomis taisyklėmis, nuo jų taikymo atleidžiama. Todėl tam, kad paspartintų visus reikalingus patikrinimus, valstybės narės taip pat turi užtikrinti, kad pasienio postuose būtų pakankamai darbuotojų, o visuose atitinkamuose sienos perėjimo punktuose paslaugos būtų teikiamos visą parą. Be to, patikrinimai turėtų būti atliekami ne pasienyje (pavyzdžiui, jūrų uostuose arba paskirties vietoje).

Analogiškas požiūris turi būti diegiamas uostuose, kuriuose administraciniai, pasienio ir muitiniai patikrinimai arba muitinio įforminimo procedūros turėtų būti atliekami operatyviai, siekiant kuo labiau sutrumpinti riedmenų buvimo uosto teritorijoje laiką.

Komisija ragina toliau paprastinti procedūras, susijusias su būtinų eksporto sertifikatų išdavimu Ukrainoje. Supaprastinus tokias procedūras būtų galima išvengti vėlavimo išvežant grūdus iš Ukrainos.

ES patariamoji misija Ukrainoje (EUAM Ukraine) ir ES pasienio pagalbos misija Moldovoje ir Ukrainoje (EUBAM), laikydamosi savo atitinkamų įgaliojimų, gali teikti paramą Ukrainos pasienio institucijoms ir muitinėms, kad būtų sudarytos palankesnės sąlygos įvežti prekes į ES.

Išorės sienų valdymo gairėse, kuriomis siekiama palengvinti sienos kirtimą prie ES ir Ukrainos sienų, Komisija taip pat rekomendavo, kad tuo atveju, jei sienos perėjimo punkto infrastruktūra leidžia ir valstybės narės gali nusiųsti pakankamą skaičių sienos apsaugos ir muitinės pareigūnų, būtų skatinama įrengti sunkvežimiams skirtas skubios paramos juostas ir taip būtų užtikrinamas nenutrūkstamas prekių tiekimas ir paslaugų teikimas.